日蝕
作者：王令
朝代：宋

paragraphs: 錢塘山人大署壁，曰十月朔日且蝕。
坐者跳起行者留，愚聞之驚智爲惑。
我時過市偶自停，眩兩目視閙耳聽。
自嗟身賤不有位，安得置此誅四刑。
惟此丙申日在未，天面黯欎昏不濟。
舉頭仰日已半虧，羣陰得志雲不披。
塵函欲開鏡尚掩，誰把白壁塗之泥。
大哉玄象浩難測，安有庸人以術得。
天乎反成竪子名，不念吾皇禳以德。
吾聞日名爲大明，光一自出滅月星。
今乃爲之成薄蝕，安得君子不爲小人乘。